Var utilregnelig da han drepte nabokvinnen: - Det er helt forferdelig
Hun hadde spist middag med datteren bare noen timer før naboen sto på døren. Han forklarer at han trodde sitt eget liv sto på spill. Mannen som er tiltalt for å ha knivstukket Lillian Hansen (63) til døde, forklarer seg i Oslo tingrett tirsdag om vrangforestillingene i tiden før drapsnatten. 36-åringen sier han trodde lederen for en kriminell MC-klubb befant seg i leiligheten ved siden av og ville drepe ham – i selvforsvar – før han selv ble drept. Men da han ringte på med kniven i bukselinningen, var det naboen som åpnet. En hjertesyk, uføretrygdet bestemor som ifølge datteren bare veide 43 kilo. – Jeg ble litt forbauset, sier den storvokste mannen i tingretten. Kort etter er han blitt drapsmann og nabokvinnen død. Det skal bare ha vært noen dager siden de snakket sammen for første gang ute på fellesterrassen i blokken. – Det er ubestridt at tiltalte drepte Lillian Hansen ved å knivstikke henne to ganger i brystet, innleder statsadvokat Cecilie Schløsser Møller. Aktor sier det også er på det rene at han var psykotisk i gjerningsøyeblikket. – Han er dermed utilregnelig og kan ikke straffes for handlingen, sier Møller. Spørsmålet Oslo tingrett skal ta stilling til, er om vilkårene for å dømme 36-åringen til tvungent psykisk helsevern er til stede. – Tiltalte er enig i at vilkårene er oppfylt, sier forsvareren, advokat Sulman M. Hussain. Avdødes tre døtre følger saken i sal 818, den ene med datteren i barnevogn. På deres vegne vil bistandsadvokat Sol Elden kreve oppreisningserstatning. – Det har ødelagt hele familien, sier avdødes 24 år gamle datter om drapet. Tiltalte gråter og gjemmer ansiktet i hendene, mens aktor tar for seg hva som hendte i høyblokken i Teisenkrysset i Oslo den siste timen før midnatt 1. juni i fjor. Det var han som først ringte politiet, så AMK klokken 23.22 for å be om ambulanse. AMK veileder ham i å utføre førstehjelp, men han har ikke sagt hvor hun er skadet. Klokken 23.28 melder ambulansepersonell til politiet at en kvinne er knivstukket. Klokken 23.42 blir Lillian Hansen konstatert død. Tiltalte tar i sin forklaring retten tilbake til åstedet. Han snakker om vrangforestillingene som for ham, der og da, fortonet seg som virkelige. Han forklarer at han tror en MC-kriminell er i naboleiligheten, brøyter seg inn, men finner ham ikke. – Så ser jeg at Lillian har en telefon i hånden og tror hun skal ringe ham. 36-åringen drar kvinnen inn i leiligheten. Hun ender på sofaen eller sengen. – Hvor mange ganger stakk du, spør aktor. – To ganger, i brystet. – Var det noen grunn for at du stakk akkurat der? – Jeg tenkte at hjertet var der jeg skulle stikke. – Hvilken konsekvens har det å stikke i hjertet? – Det er jo døden, det da, svarer tiltalte. Han hevder i sin forklaring at han de siste to ukene før drapet sov minimalt, mellom en og tre timer i døgnet. Selv tror han søvnmangel kan ha utløst psykosen. I snart ni år har han vært psykisk syk. Han har et titall akuttpsykiatriske innleggelser og flere opphold på distriktspsykiatrisk senter (DPS) bak seg. – Jeg hadde en uspesifisert psykoselidelse, forklarer mannen. Han forklarer også at han har ruset seg, særlig på hasj, siden 14–15-års alderen. Paranoid schizofren I tiden før drapet gikk han i samtaleterapi i regi av DPS Groruddalen. Han gikk også på antipsykotiske medisiner, men hadde ikke rusmidler i blodet. De rettspsykiatrisk sakkyndige Synne Sørheim og Karin Susanne Nordby Johansen har konkludert med at tiltalte var paranoid schizofren under drapet. Han har nylig fått langtidsplass ved avdeling for spesialpsykiatri på Ahus. – Jeg trenger behandling, sier 36-åringen og legger til at han har samtykket til tvungent psykisk helsevern for å bli ivaretatt. Han forklarer også at tilstanden har forverret seg siden i fjor høst. Aggresjonen tiltar, han hallusinerer, hører flere stemmer, tror de er ute etter ham. – Vi hadde en veldig koselig dag, forteller avdødes datter om morens siste dag. De spiste middag sammen. Så fulgte Lillian Hansen eldstedatteren til toget. Hun hadde kommet på overraskelsesbesøk og vært sammen med dem i tre dager. Moren dro hjem til den lille blokkleiligheten alene. Da faren kom dit, ble han møtt av politi og ambulanser. Døtrene fikk dødsbudskapet fra politiet. – Mamma var limet i familien. Tiltalte har tatt bort barnebarnas bestemor. Jeg kan ikke forstå hvorfor, sier den 24 år gamle kvinnen i tingretten. Dommer Nini Ring spør tiltalte hva han i dag tenker om drapshendelsen: – Det er helt forferdelig. Jeg mangler ord for å beskrive der som er skjedd. – Er du redd for at noe sånt skal skje igjen? – Ja. – Er det noe som kan gjøres for å hindre det? – Behandling over tid, forhåpentligvis, svarer 36-åringen.
Lillian Hansen (63) ble knivdrept i sin leilighet på Teisen i Oslo 1. juni 2023 Hennes nærmeste nabo er tiltalt for drapet. Statsadvokat og forsvarer er enige om at 36-åringen var utilregnelig og  ikke kan straffes Retten skal vurdere om vilkårene for tvungent psykisk helsevern er til stede De etterlatte krever oppreisningserstatning 